[bookmark: _Hlk504336427]בס"ד
ספר שמואל ב'  חטא דוד ובת שבע (פרקים יא-יב)
	נושא
	פרק
	תכנים מרכזיים 
	נקודות והצעות להוראה 

	





הקדמה

















חטא דוד ובת שבע
	בהוראת מעשה דוד ובת שבע ישנה מורכבות רבה ועל המורה ליתן את דעתו מראש על המגמה הכללית בהוראת הפרשה. 
מחד, דמותו של דוד המלך היא מדמויות המופת בתנ"ך ובהיסטוריה בכלל, ובמקומות רבים מעיד הכתוב על גדולת רוחו ועל יושר דרכו : "וַיְהִי דָוִד לְכָל דְּרָכָו מַשְׂכִּיל וַה' עִמּו", "מְשִׁיחַ אֱ-לֹהֵי יַעֲקֹב וּנְעִים זְמִרוֹת יִשְׂרָאֵל, רוּחַ ה' דִּבֶּר בִּי וּמִלָּתוֹ עַל לְשׁוֹנִי". דוד הוא משורר התהילים  - פרקי התפילה הנותנים ביטוי להמיית ליבו של אדם בכל מצב וזמן, ונאמרים על ידי רבבות אלפי ישראל לאורך דורות. דוד הוא בונה ירושלים עיר הקדש, ועל ממלכתו הבטיחו ה' כי "נֶאְמַן בֵּיתְךָ וּמַמְלַכְתְּךָ עַד עוֹלָם.. כִּסְאֲךָ יִהְיֶה נָכוֹן עַד עוֹלָם".  שלמה המלך מסיים את בקשתו הגדולה להשראת השכינה במקדש בהזכרת זכות דוד אביו: וְעַתָּה קוּמָה ה' א-לקים לְנוּחֶךָ אַתָּה וַאֲרוֹן עֻזֶּךָ!.. אַל תָּשֵׁב פְּנֵי מְשִׁיחֶךָ! זָכְרָה לְחַסְדֵי דָּוִיד עַבְדֶּךָ!". דמותו של דוד היא אבן יסוד בבנין האומה, ומופת מוסרי לבניה מדור לדור - "דָּוִד מֶלֶךְ יִשְׂרָאֵל חַי וְקַיָּם"!
מאידך, הכתוב בפרקנו מתאר חטא קשה וכבד, ואיננו חוסך מאומה בתיאור פרטיו וחומרתו, כדברי נתן: "מַדּוּעַ בָּזִיתָ אֶת דְּבַר ה' לַעֲשׂוֹת הָרַע בְּעֵינַי"?!  "וְעַתָּה לֹא תָסוּר חֶרֶב מִבֵּיתְךָ עַד עוֹלָם עֵקֶב כִּי בְזִתָנִי", ואף דוד עצמו מודה בכשלונו החמור: הן בשתי מילותיו הכנות והחדות המופיעות בפרקנו: "חָטָאתִי לַה'", והן בתפילתו המובאת בתהלים פרק נא: "..בְּבוֹא אֵלָיו נָתָן הַנָּבִיא כַּאֲשֶׁר בָּא אֶל-בַּת-שָׁבַע... לְךָ לְבַדְּךָ חָטָאתִי וְהָרַע בְּעֵינֶיךָ עָשִׂיתִי.."
נמצא, שאין חטאו של דוד מעכב את הכתוב מתיאור גדולת צדקתו, ואין גדולת צדקתו מעכבת את הכתוב מלתאר את חטאו.
מעשה בת שבע, אם כן, הוא חלק בלתי נפרד מתיאור אישיותו של דוד. הוא מהווה דוגמה ומופת לעמידתו הנכוחה של אדם מול כשלונו, בלא נסיון להצדיק את עצמו או למעט באחריותו. משעה שנתן הנביא מעמיד את דוד על חומרת מעשיו, מתמצה תגובתו של דוד בשתי מילים: "חטאתי לה'"! שעות של נפילה הן שעות קשות, אך הן קיימות שהלא "אָדָם אֵין צַדִּיק בָּאָרֶץ אֲשֶׁר יַעֲשֶׂה טּוֹב וְלֹא יֶחֱטָא" (קהלת ז, כ), והחטא אורב לכל אדם, קטן כגדול. אם כן, לא רק בהימנעות מהחטא, אלא גם בעמידה נכחו, נמדדת גדולתו של אדם, על אחת כמה וכמה אדם בעל מעמד ויוקרה, כאשר איננו מנסה להתחמק מאחריות, אלא פונה באמת ובאמונה לתשובה ולתיקון. 
ובתלמוד בבלי, מסכת עבודה זרה ד: מובא: 
"אמר רבי יוחנן משום רבי שמעון בן יוחאי: לא דוד ראוי לאותו מעשה (בבת שבע) ולא ישראל ראוין לאותו מעשה (בחטא העגל). לא דוד ראוי לאותו מעשה דכתיב: 'ולבי חלל בקרבי'; ולא ישראל ראוין לאותו מעשה דכתיב: 'מי יתן והיה לבבם זה להם ליראה אותי כל הימים' אלא למה עשו? לומר לך: שאם חטא יחיד אומרים לו: כלך אצל יחיד (ולמד תשובה מדוד), ואם חטאו צבור  אומרים להן - לכו אצל צבור (ולמדו תשובה מדור יוצאי מצרים)".  
[bookmark: _GoBack]וכן במקומות אחרים בחז"ל המעמידים פרק זה כסמל לתשובה ולתיקון בזמן נפילה: "דוד - הקים עולה של תשובה"!  ור"י אברבנאל סיכם פרשה זו כי דוד "חטא מאד, והודה מאד, ושב בתשובה גמורה, וקבל עונשו, ובזה נתכפרו עוונותיו".
אמנם, באשר לחטא נאמרו דעות שונות בחז"ל, ובכללן דעת רבי שמואל בר נחמני הידועה במסכת שבת (דף נו.):
"..כל האומר דוד חטא אינו אלא טועה שנאמר "ויהי דוד לכל דרכיו משכיל וה' עמו וגו' אפשר חטא בא לידו ושכינה עמו? אלא מה אני מקיים " מדוע בזית את דבר ה' לעשות הרע"? שביקש לעשות, ולא עשה... את אוריה החתי הכית בחרב - שהיה לך לדונו בסנהדרין ולא דנת, ואת אשתו לקחת לך לאשה  - ליקוחין יש לך בה דאמר רבי שמואל בר נחמני אמר רבי יונתן כל היוצא למלחמת בית דוד כותב גט כריתות לאשתו.."
על פי מאמר זה דוד לא חטא באשת איש, שכל יוצאי המלחמה בדורו השאירו גיטין ביד נשותיהם, ועל כן נמצאה בת שבע מגורשת במות אוריה, ואף מהכתוב עולה כי נישואיו תקפים, ולא היה על דוד לגרש את בת-שבע, ולא עוד אלא ששלמה שנולד מנישואים אלו היה למלך ישראל ובונה המקדש "...וַה' אֲהֵבוֹ וַיִּשְׁלַח בְּיַד נָתָן הַנָּבִיא וַיִּקְרָא אֶת שְׁמוֹ יְדִידְיָהּ בַּעֲבוּר ה'" (יב כד-כה). 
גם לדעה זו, עדיין לא נמנעה ביקורתו החריפה של נתן על דוד על "אֲשֶׁר לֹא חָמָל" ונהג על פי חוק מלך בקחתו את בת שבע ובסבבו את מותו של אוריה.  
להבדיל ממצבות נצחון וספרי זכרון בעולם העתיק המלאים רק דברי שבח והלל לבעליהן, התנ"ך, אשר דברו נכון וקיים, איננו נמנע מלהזכיר גם את חטאיהם של גדולי עולם, וזוהי מסגרת הפרק מתחילתו ועד סופו - בגדולי עולם עסקינן.  ובגמרא (יומא פו., סנהרין קז.) מובא שלאחר תשובתו ביקש דוד שתימחק פרשה זו ולא ייזכר חטאו והקב"ה השיבו   
נושא נוסף הדורש דיוק בהוראה הוא העיסוק בנושאי האישות. כדרכנו, הצגנו במתווה את הדברים כמתואר בכתוב. על בסיס עקרון זה יציג המורה את הדברים בהתאמה לכיתתו על פי היכרותו. אנו ממליצים להקדיש זמן להוראת המעשה ברצף (שיעור כפול) על מנת שהלימוד יקיף את כל שלבי המעשה ברמת המסגרת  - החטא, התוכחה, התשובה והעונש, שהרי "הא בהא תליא".  

	
	








פרק יא
החטא
	א – המערכה והמצור: כעבור שנה מהמערכה הראשונה שהופסקה, כנגד בני עמון, יוצא יואב בראש צבא גדול ומטיל מצור על בירתם, העיר "רַבָּה"; כאשר בזמן זה דוד יושב בירושלים.
ב-ה: מעשה בת שבע: דוד התהלך "לְעֵת הָעֶרֶב" על גג ביתו, ונתקל במראה אשה רוחצת (בביתה או בחצרה); הוא שולח לברר מי היא ומוצא כי זו היא "בַּת שֶׁבַע בַּת אֱלִיעָם אֵשֶׁת אוּרִיָּה הַחִתִּי"; דוד שולח לקחת את האשה, שוכב עימה, והיא שבה אל ביתה; כעבור זמן קצר שולחת אליו "וַתַּגֵּד לְדָוִד וַתֹּאמֶר הָרָה אָנֹכִי".
ו-יז: מעשה אוריה החתי: דוד שולח להביא את אוריה משדה המערכה ומצווה עליו לרדת לביתו (כדי שיחשבו כי ממנו הרתה  - רש"י לפס' ו, רד"ק לפס' ח) אך אוריה מסרב ונשבע כי לא יעשה כן: "הָאָרוֹן וְיִשְׂרָאֵל וִיהוּדָה יֹשְׁבִים בַּסֻּכּוֹת וַאדֹנִי יוֹאָב וְעַבְדֵי אֲדֹנִי עַל פְּנֵי הַשָּׂדֶה חֹנִים וַאֲנִי אָבוֹא אֶל בֵּיתִי לֶאֱכֹל וְלִשְׁתּוֹת וְלִשְׁכַּב עִם אִשְׁתִּי"? 
דוד משאיר את אוריה יום נוסף בירושלים, ביום זה סועד אוריה בארמון, שותה ומשתכר לפני דוד, אך עדיין לא יורד אל ביתו; דוד שולח "סֵפֶר" (אגרת) ביד אוריה אל יואב בשדה הקרב: "הָבוּ אֶת אוּרִיָּה אֶל מוּל פְּנֵי הַמִּלְחָמָה הַחֲזָקָה וְשַׁבְתֶּם מֵאַחֲרָיו וְנִכָּה וָמֵת".
טז-כה: מות אוריה: יואב שולח את אוריה עם כח של לוחמים להילחם בסמוך לחומות העיר; בני עמון יוצאים משער העיר לחסום את התוקפים אך נסוגים  "עַד פֶּתַח הַשָּׁעַר"; כאשר מתקרבים הלוחמים אל חומות העיר יורים עליהם" הַמּוֹרִאים" (יורי חיצים או אבנים) ולוחמים מצבא ישראל, ובהם אוריה, נהרגים; יואב שולח שליח לדוד ומתדרך אותו כי אם יכעס דוד לשמע הפעולה הכושלת, וישאל את השליח מדוע לא נזהרו מלהתקרב אל החומות, ישיב לו כי "גַּם עַבְדְּךָ אוּרִיָּה הַחִתִּי מֵת"; אמנם, דוד מקבל את דברי השליח ומחזיר בפיו דברי חיזוק ליואב: " כֹּה תֹאמַר אֶל יוֹאָב אַל יֵרַע בְּעֵינֶיךָ אֶת הַדָּבָר הַזֶּה כִּי כָזֹה וְכָזֶה תֹּאכַל הֶחָרֶב. הַחֲזֵק מִלְחַמְתְּךָ אֶל הָעִיר וְהָרְסָהּ".
כו-כז: בתום ימי האבל על אוריה שולח דוד ולוקח את בת שבע; מההריון הראשון נולד בן; הכתוב מסיים את המעשה בתוכחה קשה כלפי דוד: "וַיֵּרַע הַדָּבָר אֲשֶׁר עָשָׂה דָוִד בְּעֵינֵי ה".
	"לְעֵת צֵאת הַמְּלָאכִים" זוהי הזדמנות לדקדק בקריאה על פי הניקוד: מלכים (המ"ם בשווא. רבים של מלך); ורש"י ביאר "יש עת בשנה שדרך החיילות לצאת, כשהארץ מלאה קמות והסוסים מוצאים תבואה בשדה לאכול".  
"..וַיִּשְׁלַח דָּוִד אֶת-יוֹאָב...וְאֶת כָּל יִשְׂרָאֵל" חנון בן נחש העמוני ביזה בפעולתו את כבוד ישראל. יתכן שזו סיבת ההדגשה שלפעולה כנגד עמון שלח דוד צבא רב של "כל ישראל". 
"וַיָּצֻרוּ עַל רַבָּה" הטלת מצור היא פעולת מלחמה שהיתה נפוצה בימי קדם כנגד ערים בצורות. מטרת המצור היא לנתק את אנשי העיר ממזון, מאספקה ומתגבורת. בחלק מהמקרים היו הצרים מנסים להבקיע את חומות העיר כבר לאחר זמן קצר, ובמקרים אחרים היה המצור נמשך זמן ממושך מאד עד שהרעב והצמא הכניעו את תושבי העיר. פעולה שכזו יכולה לקחת גם זמן רב מאד (ויש גם הגיון בכך שהמלך בשלב זה יישאר בבירה). בהמשך הפרק נקרא כי במהלך המצור היה נסיון אחד להבקיע אל העיר. נסיון זה נכשל ואוריה מת. הפעולה אשר הביאה בסופו של דבר לכיבוש העיר היתה כאשר הצליח יואב ללכוד את "עיר המים", אז מיהר לקרוא לדוד להשלמת כיבוש העיר.
אליעם ואוריה הם שנים מגיבורי דוד מקבוצת ה"שְּׁלֹשִׁים" הנזכרים בהמשך הספר בפרק כג: "אֱלִיעָם בֶּן אֲחִיתֹפֶל הַגִּלֹנִי" (פס' לד) "אוּרִיָּה הַחִתִּי" (פס' לט) 
חַיֶּיךָ וְחֵי נַפְשֶׁךָ אִם אֶעֱשֶׂה אֶת הַדָּבָר הַזֶּה"! הדברים שאומר אוריה לדוד חריפים מאד. לא רק שהוא מסרב לדבר המלך, אלא שהוא מתריס כנגדו בגלוי, ועוד מוסיף ונשבע בפני המלך כי לא יציית לדבריו! בנוסף, אוריה מכנה בפני דוד את יואב כאדונו, ואת הלוחמים בשדה הקרב כעבדיו של יואב – "וַאדֹנִי יוֹאָב וְעַבְדֵי אֲדֹנִי עַל פְּנֵי הַשָּׂדֶה חֹנִים". על סמך הדברים האלו דעת רבי שמואל בר נחמני (שבת נו:) היא שאוריה היה "מורד במלכות", ורשאי היה דוד לדונו למיתה, אלא שהיה עליו לעשות זאת במשפט, ולפי סנהדרין.
מִי הִכָּה אֶת אֲבִימֶלֶךְ בֶּן יְרֻבֶּשֶׁת? יואב יודע שדוד נזהר מאד בדרכי המלחמה וכי עלול לכעוס על האבדות בנפש במלחמה מול חומות העיר.  ידוע לכל שהאיזור הסמוך לחומות מהווה מעין  שטח נחות עבור התוקפים, עד כדי כך שגם אשה חלשה יכולה לנצל את יתרון הגובה ולהרוג לוחמים מיומנים באמצעות אבן. התקדים הידוע לענין זה היא האשה מתבץ אשר הרגה את את אבימלך באמצעות "פֶּלַח רֶכֶב" - אבן טחינה ביתית. זוהי הזדמנות מצוינת לתרגל את ההתמצאות בתנ"ך ולתת לתלמידים להזכיר לנו "מִי הִכָּה אֶת אֲבִימֶלֶךְ בֶּן יְרֻבֶּשֶׁת" תוך איתור הפרק מספר שופטים וקריאה מתוכו.


	
	







פרק יב
התוכחה
והעונש
	א-ד  - משל כבשת הרש: נתן בא אל דוד ומספר לו את סיפור המשל:
"שְׁנֵי אֲנָשִׁים הָיוּ בְּעִיר אֶחָת אֶחָד עָשִׁיר וְאֶחָד רָאשׁ
לְעָשִׁיר הָיָה צֹאן וּבָקָר הַרְבֵּה מְאֹד
וְלָרָשׁ אֵין כֹּל כִּי אִם כִּבְשָׂה אַחַת קְטַנָּה אֲשֶׁר קָנָה 
וַיְחַיֶּהָ וַתִּגְדַּל עִמּוֹ וְעִם בָּנָיו יַחְדָּו 
מִפִּתּוֹ תֹאכַל וּמִכֹּסוֹ תִשְׁתֶּה וּבְחֵיקוֹ תִשְׁכָּב וַתְּהִי לוֹ כְּבַת
וַיָּבֹא הֵלֶךְ לְאִישׁ הֶעָשִׁיר 
וַיַּחְמֹל לָקַחַת מִצֹּאנוֹ וּמִבְּקָרוֹ לַעֲשׂוֹת לָאֹרֵחַ הַבָּא לוֹ 
וַיִּקַּח אֶת כִּבְשַׂת הָאִישׁ הָרָאשׁ וַיַּעֲשֶׂהָ לָאִישׁ הַבָּא אֵלָיו" 



ה-ו: דוד חורץ את דינו של העשיר: בֶן מָוֶת הָאִישׁ הָעֹשֶׂה זֹאת...וְאֶת הַכִּבְשָׂה יְשַׁלֵּם אַרְבַּעְתָּיִם.."! 

 ז-יב: התוכחה והעונש: "וַיֹּאמֶר נָתָן אֶל דָּוִד: אַתָּה הָאִישׁ!
נתן מפרט באזני דוד את חטאיו: "את אוריה החתי הכית בחרב ואת אשתו לקחת לך לאשה ואותו הרגת בחרב בני עמון". 
נתן מדגיש את חומרת הדברים ואת העונש שיבוא בשל כך: "מַדּוּעַ בָּזִיתָ אֶת דְּבַר ה' לַעֲשׂוֹת הָרַע בְּעֵינַי?...וְעַתָּה לֹא תָסוּר חֶרֶב מִבֵּיתְךָ עַד עוֹלָם  עֵקֶב כִּי בְזִתָנִי...כֹּה אָמַר ה' הִנְנִי מֵקִים עָלֶיךָ רָעָה מִבֵּיתֶךָ וְלָקַחְתִּי אֶת נָשֶׁיךָ לְעֵינֶיךָ.."
	המשל מדוע צריך לומר דברים באמצעות משל? המשל מאפשר לשומע להפיק משמעות חדשה מן הדברים, על ידי התבוננות עליהם מתוך הזווית הייחודית של סיפור המשל. ואמנם, דוד לא עמד על חומרת מעשיו אלא באמצעות משל נתן, ושפט את העשיר בחומרה רבה בלא שידע כי את משפטו הוא חורץ. המשל בפרקנו נקרא "משל כבשת הרש". נשאל את התלמידים איזה עוד משל מפורסם הם מכירים? (משל יותם, שופטים פרק ט). בהמשך הספר נלמד על עוד משל מפורסם – משל האשה התקועית. 
באמצעות המשל הוכיח נתן את דוד, שעל אף ריבוי הנשים שהותרו לו על פי משפט המלך, לא נמנע מליטול אשתו של אחר, אשר איננה שייכת לו. המשל מציג בצורה מרגשת וחריפה את ענין השייכות לאחר – עד כמה משמעותית הכבשה לאיש הרש, ובכך מעורר זעם רב על העשיר המפגין עוול וחוסר רגישות בקחתו את כבשת הרש "לעשות לאיש הבא אליו". 
הנמשל תחילה ימפה המורה עם התלמידים (על הלוח, או כמשימה לתלמיד) את פרטי המשל המרכזיים, לפי שיקול דעתו, ואחר כך יציגו התלמידים למולם את פרטי הנמשל: העשיר, העני, העיר, "צאן ובקר הרבה" הכבשה, ההלך, והפעולה – "ויקח את כבשת הרש" 
ההלך רש"י פרש שהוא היצר – רצונו ותאוותו של האדם שעליו לספק. רש"י מביא את דברי חז"ל היפים על דרכו של היצר, אשר נסמכים על שלשה כינויים שונים לאותו אדם בפסוק אחד! (פס' ד) "דימה את יצר הרע תחלה להלך שעובר לדרכו ואחר כך לאורח שנעשה אכסנאי ואחר כך לאיש שהוא בעל הבית". כך הוא טבעו של אדם – הרבה דברים מתחילים באקראי, והאדם משוכנע כי אין בכוחה של חוויה אקראית "להתאכסן" בקרבו, אך בפועל, כאשר איננו נמנע ממפגש אקראי זה, הדבר יכול להתבסס חיש מהר ולהפוך לנוהג קבע שקשה מאד להיפטר ממנו.
"בֶן מָוֶת הָאִישׁ...וְאֶת הַכִּבְשָׂה יְשַׁלֵּם אַרְבַּעְתָּיִם" תשלום הארבעה הוא על פי הדין האמור בספר שמות (כא, לז): "כִּי יִגְנֹב אִישׁ שׁוֹר אוֹ שֶׂה וּטְבָחוֹ אוֹ מְכָרוֹ חֲמִשָּׁה בָקָר יְשַׁלֵּם תַּחַת הַשּׁוֹר וְאַרְבַּע צֹאן תַּחַת הַשֶּׂה", אולם ההצהרה "בן מות" איננה כמובן מן הדין, ונאמרה בחרון אפו של דוד לנוכח העוול שתואר במשל "וְעַל אֲשֶׁר לֹא חָמָל", כדברי המצודות: ".. ולזה הוא בן מות, על אשר לא חמל על רוב עניו, ולכן חייב מיתה בחוק משפט המלך"

	
	
	יג – טו: תשובת דוד: וַיֹּאמֶר דָּוִד אֶל נָתָן: חָטָאתִי לַה'!  ;  הקב"ה מקבל את תשובת דוד - "גַּם  ה' הֶעֱבִיר חַטָּאתְךָ לֹא תָמוּת", אך אין בקבלה זו כדי לבטל את ביזוי כבוד ה' אשר היה במעשיו ואת החיוב בעונש, ו"גַּם הַבֵּן הַיִּלּוֹד לְךָ מוֹת יָמוּת". 
טז-כ: מות הילד הראשון:  הילד אשר נולד לבת שבע נעשה חולה אנוש, ודוד מתנפל לפני ה' בתפילה, בצום ובסיגופים עבור הילד – "וַיְבַקֵּשׁ דָּוִד אֶת הָאֱ-לֹהִים בְּעַד הַנָּעַר וַיָּצָם דָּוִד צוֹם וּבָא וְלָן וְשָׁכַב אָרְצָה", וחרף הפצרות זקני ביתו "לֹא אָבָה וְלֹא בָרָא אִתָּם לָחֶם", אך תפילתו לא נענתה ו"בַּיּוֹם הַשְּׁבִיעִי וַיָּמָת הַיָּלֶד". 
כא-כג: הדו-שיח בין דוד לעבדיו, המסביר את ההבדל בין התנהגותו בזמן בו הילד גסס לבין התנהגותו לאחר שמת, שעיקר צערו ותחינתו היו עד שלא מת, כדי לשנות את הגזרה: "מִי יוֹדֵעַ וְחַנַּנִי ה' וְחַי הַיָּלֶד" אולם לאחר שמת הילד אין עוד בידו לעשות דבר: "הַאוּכַל לַהֲשִׁיבוֹ עוֹד? אֲנִי הֹלֵךְ אֵלָיו וְהוּא לֹא יָשׁוּב אֵלָי"; דוד עולה להשתחוות לפי ה', ומקבל את מעשה ה' הבא לייסרו על חטאו. 
כד-כה: לידת שלמה: כעבור זמן נולד בן שני לבת-שבע והיא קראה את שמו שְׁלֹמֹה ("להורות כי שלום יהיה בימיו" – מצו"ד). בן זה אהוב ורצוי לה', ואף נתן נשלח על ידי ה' "וַיִּקְרָא אֶת-שְׁמוֹ יְדִידְיָהּ בַּעֲבוּר ה'".
	בפרקנו מופיעות רק שתי מילים של הכרה בחטא: "חָטָאתִי לַה'", ושתי מילים אלו הן מוקד הפרק. כל מילה נוספת רק תקהה את עוצמתן של שתי מילים אלו, המגלמות הכרה מוחלטת בחטא, ללא נסיון קל שבקלים להתחמק או להצטדק. אמנם, בספר תהלים בפרק נא מתברר כי  בשעה זו מתפלל דוד תפילה גדולה לה'. פרק זה רווי במשפטי תחינה, צער, תשובה ובקשות, אשר חלקן גם משמשות בתפילותינו. ראוי להזכירו כדי לקבל את התמונה השלמה על תשובתו של דוד המלך: 
[bookmark: 2]לַמְנַצֵּחַ, מִזְמוֹר לְדָוִד בְּבוֹא אֵלָיו נָתָן הַנָּבִיא כַּאֲשֶׁר בָּא אֶל בַּת שָׁבַע: 
[bookmark: 4][bookmark: 13][bookmark: 14][bookmark: 15]חָנֵּנִי אֱ-לֹהִים כְּחַסְדֶּךָ כְּרֹב רַחֲמֶיךָ מְחֵה פְשָׁעָי! כַּבְּסֵנִי מֵעֲו‍ֹנִי וּמֵחַטָּאתִי, תְּחַטְּאֵנִי בְאֵזוֹב וְאֶטְהָר!.. לֵב טָהוֹר בְּרָא לִי אֱ-לֹהִים וְרוּחַ נָכוֹן חַדֵּשׁ בְּקִרְבִּי! אַל תַּשְׁלִיכֵנִי מִלְּפָנֶיךָ וְרוּחַ קָדְשְׁךָ אַל תִּקַּח מִמֶּנִּי,  הָשִׁיבָה לִּי שְׂשׂוֹן יִשְׁעֶךָ וְרוּחַ נְדִיבָה תִסְמְכֵנִי!..  אֲלַמְּדָה פֹשְׁעִים דְּרָכֶיךָ  וְחַטָּאִים אֵלֶיךָ יָשׁוּבוּ! ה' שְׂפָתַי תִּפְתָּח וּפִי יַגִּיד תְּהִלָּתֶךָ! לֵב נִשְׁבָּר וְנִדְכֶּה אֱ-לֹהִים לֹא תִבְזֶה.."
מות הילד הראשון: תלמידים יכולים לשאול במה אשם התינוק, ואמנם אין אנו יודעים חשבונות שמים, ומדוע נלכד אדם בחטא זולתו. ייתכן שיש דברים שאיננו יודעים, והם גם לא מסופרים בסיפור הזה. דוד על כל פנים מודע לאחריותו בדבר זה והוא אכן מתנפל ומתפלל לפני ה', ולאחר מותו - "וַיָּבֹא בֵית ה' וַיִּשְׁתָּחוּ" בית ה' הוא כנראה האוהל שבו שכן ארון ה' בירושלים. דוד רק מחליף את בגדיו, ובא להשתחוות בבית ה' בטרם ירד אל ביתו. השתחוויה זו בפני ה' לאחר מות הילד מהווה הכרה ברצון ה'  וקבלת הייסורים כחלק מההכרה בחטא.
ובמשנה נאמר: "חייב לברך על הרעה כשם שהוא מברך על הטובה שנאמר ואהבת את ה' אלוהיך בכל לבבך ובכל נפשך ובכל מאדך... בכל מידה ומידה שהוא מודד לך הוי מודה לו בכל מאוד מאוד" (ברכות ט, ה)
"כִּי נִאֵץ נִאַצְתָּ אֶת אֹיְבֵי ה'" דוד חטא לה' כמובן ולא לאויבי ה', אלא כיון שהנביא משתמש כאן במילים כה חריפות – "נִאֵץ נִאַצְתָּ אֶת" הוא נמנע מלהשלים ביטוי זה במפורש כלפי שמים,  ונוקט בלשון שהיא דרך כבוד כלפי מעלה.

	

	
כיבוש רבת עמון
	כו-לא: יואב מצליח ללכוד את "עִיר הַמָּיִם" - לקרב את נפילת העיר רבה על יד ניתוק מקורות המים; יואב שולח לדוד לירושלים "ְוְעַתָּה אֱסֹף אֶת-יֶתֶר הָעָם וַחֲנֵה עַל הָעִיר וְלָכְדָהּ  פֶּן אֶלְכֹּד אֲנִי אֶת הָעִיר וְנִקְרָא שְׁמִי עָלֶיהָ"; דוד כובש את רבה, נוטל את כתר חנון לראשו וניקם בבני עמון מכה רבה על הבזיון אשר נהגו בשליחיו, ובעם ישראל כולו (ע' תחילת פרק י) 
	"וַיִּלָּחֶם יוֹאָב בְּרַבַּת בְּנֵי עַמּוֹן" מאחר והיינו שקועים בלב המעשה שארע עם דוד בירושלים, יש צורך לחזור ולהזכיר את המלחמה שבינתיים מנהל יואב ברקע, אל מול רבת עמון (מערכה שהחלה כתגמול לבזיון שביזה חנון את דוד ושליחיו - תחילת פרק י). רקע זה גם מסביר כמה פעולות מיוחדות שנעשו בעת לכידת העיר: ההקפדה כי דוד עצמו יכבוש את רבה, נטילת הכתר הסמלית מעל ראשו של חנון, ופעולת ההרתעה הקשה אותה עשה דוד "לְכֹל עָרֵי בְנֵי-עַמּוֹן".



